Α4-0016/96

Ψήφισμα για την Πράσινη βίβλο της Επιτροπής για το ρόλο της Ένωσης στον τομέα του τουρισμού (COM(95)0097 - C4-0157/95)

Το Ευρωπαϊκό Κοινοβούλιο,

- έχοντας υπόψη, την Πράσινη Βίβλο της Επιτροπής για το ρόλο της Ένωσης στον τομέα του τουρισμού (COM(95)0097 - C4-0157/95)

- έχοντας υπόψη, τη γνωμοδότηση της Οικονομικής και Κοινωνικής Επιτροπής σχετικά με την Πράσινη Βίβλο,

- έχοντας υπόψη, τις προτάσεις ψηφίσματος σύμφωνα με το Άρθρο 45 του Κανονισμού

α) των βουλευτών Parodi, Ligabue και Viceconte εξ ονόματος της Ομάδας Forza Europa σχετικά με τη δράση της Ευρωπαϊκής Ένωσης στον τομέα του τουρισμού (Β4-0556/95),

β) του κ. Parodi σχετικά με την κοινή ευρωπαϊκή πολιτική στον τομέα του τουρισμού (Β4-0560/95),

- έχοντας υπόψη, το ψήφισμά του της 11ης Ιουνίου 1991 για την κοινή τουριστική πολιτική της κοινότητας ((ΕΕ C 183 της 15.07.1991, σελ 74)), το ψήφισμά του της 18ης Ιανουαρίου 1994 για τον τουρισμό ενόψει του έτους 2000 ((ΕΕ C 44 της 14.02.1994, σελ. 61)), το ψήφισμά του της 15ης Δεκεμβρίου 1994 για την έκθεση της Επιτροπής για τις κοινές δράσεις που έχουν επίπτωση στον τουρισμό ((ΕΕ C 18 της 12.01.1995, σελ. 159)) και το ψήφισμά του της 17ης Μαΐου 1995 για τη λειτουργία της Συνθήκης για την Ευρωπαϊκή Ένωση ενόψει της Διακυβερνητικής Δικάσκεψης του 1996 - εφαρμογή και εξέλιξη της Ένωσης ((ΕΕ C 151 της 19.06.1995, σελ. 56)),

- έχοντας υπόψη, την απόφαση του Συμβουλίου της 13ης Ιουλίου 1992 σχετικά με το Κοινοτικό σχέδιο δράσης για την ενίσχυση του τουρισμού ((ΕΕ L 231, 13.08.1992, σελ. 26)),

- έχοντας υπόψη, τη Δήλωση αριθ. 1 για την πολιτική άμυνα, την ενέργεια και τον τουρισμό, που επισυνάπτεται στη Συνθήκη για την Ευρωπαϊκή Ένωση και το άρθρο 3 τ) της Συνθήκης ΕΚ,

- έχοντας υπόψη, τη δημόσια ακρόαση της Επιτροπής Μεταφορών και Τουρισμού της 18ης Ιουλίου 1995 σχετικά με την Πράσινη Βίβλο (έγγραφο PE 214.443),

- την έκθεση της Επιτροπής Μεταφορών και Τουρισμού, καθώς και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής καθώς επίσης και της Επιτροπής Περιβάλλοντος, Δημοσίας Υγείας και Προστασίας των Καταναλωτών (Α4-0016/96),

Α. επισημαίνοντας ότι οι τουριστικές δραστηριότητες αποτελούν οικονομική και κοινωνική δραστηριότητα, θεωρούνται συλλήβδην ως «βιομηχανία» και είναι σημαντικός και αυτοτελής κλάδος της οικονομίας σε τοπικό, περιφερειακό, εθνικό και κοινοτικό επίπεδο. Η βιομηχανία τουρισμού παράγει προϊόν που συνίσταται σε υπηρεσίες και ανέρχεται, κατ'εκτίμηση, σε 5,5% του ακαθαρίστου εγχωρίου προϊόντος της Ευρωπαϊκής Ένωσης, οι δε κοινοτικές τουριστικές επιχειρήσεις απασχολούν περίπου 9 εκατομμύρια εργαζομένους ευρωπαίους πολίτες, ενώ τουλάχιστον ο ίδιος αριθμός θέσεων εργασίας εξαρτάται από τη βιομηχανία[semigr ]

Β. επισημαίνοντας ότι η σημασία του τουρισμού στις λιγότερο αναπτυγμένες περιφέρειες της Κοινότητας είναι σχετικά μεγαλύτερη από τον κοινοτικό μέσο όρο, καλύπτοντας ποσοστό έως 75% σε ορισμένες νησιωτικές περιοχές, και συμβάλλει με αποφασιστικό τρόπο τόσο στην ανακατανομή των πόρων όσο και στην οικονομική ανάπτυξη,

Γ. λαμβάνοντας υπόψη ότι ο τουρισμός μπορεί να συμβάλει τα μέγιστα στην κατανόηση και την αλληλεγγύη μεταξύ των λαών, διότι επιτρέπει τη γνωριμία με άλλους πολιτισμούς και τρόπους ζωής,

Δ. εκτιμώντας ότι ο τουρίστας και το περιβάλλον του πρέπει αναμφισβήτητα να βρίσκονται στο επίκεντρο κάθε πολιτικής στον τομέα του τουρισμού,

Ε. εκτιμώντας ότι οι κυβερνήσεις των κρατών μελών δεν περιέλαβαν στη Συνθήκη για την Ευρωπαϊκή Ένωση ιδιαίτερο τίτλο για τον τουρισμό καθ'ήν στιγμήν διεξάγονταν παραλλήλως διαπραγματεύσεις μεταξύ όλων σχεδόν των χωρών του κόσμου στις οποίες μετείχε η Επιτροπή ως εκπρόσωπος της ΕΚ για την κατάρτιση, στο πλαίσιο του GATT, συμφωνίας για την απελευθέρωση του εμπορίου των υπηρεσιών (trade in services) μεταξύ των οποίων περιλαμβάνονται και οι υπηρεσίες τουρισμού[semigr ]

ΣΤ. εκτιμώντας ότι είναι αναγκαίο, κατά την αναθεώρηση της Συνθήκης για την Ευρωπαϊκή Ένωση που θα λάβει χώρα το 1996, ο τουρισμός, στις κοινοτικές και διεθνείς πτυχές του, να αποτελέσει ίδιο και χωριστό τομέα κοινής πολιτικής με χωριστή νομική βάση και ειδικό τίτλο[semigr ]

Ζ. εκτιμώντας ότι μια κοινή πολιτική τουρισμού θα πρέπει, αφενός μεν να αποβλέπει, στο μέτρο που επιτρέπει η αρχή της επικουρικότητας, στη βελτίωση της ανταγωνιστικότητας των κοινοτικών τουριστικών επιχειρήσεων και στη δημιουργία για αυτές ευνοϊκών συνθηκών ανάπτυξης με ρυθμίσεις ανάλογες προς αυτές που περιέχει το άρθρο 130 της Συνθήκης για την Ίδρυση της Ε.Κ., αφετέρου δε, να εξασφαλίζει τη συνεργασία και το συντονισμό των οργάνων και υπηρεσιών της Ε.Κ. που δρουν στο πλαίσιο θεσμοθετημένων κοινοτικών πολιτικών για την από κοινού αντιμετώπιση της διαμόρφωσης και ανάπτυξης κοινών στόχων, όπως η προστασία των τουριστών, η κατάρτιση και ειδίκευση των εργαζομένων, η διαφοροποίηση της προσφοράς με νέες μορφές τουριστικών δραστηριοτήτων που ευνοούν την εποχιακή απασχόληση, η επίδραση της τουριστικής δραστηριότητας στη φυσική κληρονομιά, το περιβάλλον, την πολιτιστική και καλλιτεχνική κληρονομιά και σε άλλους κλάδους της οικονομίας[semigr ]

Η. εκτιμώντας ότι η προώθηση ενός βιώσιμου τουρισμού αποτελεί κλειδί για μια επιτυχή τουριστική βιομηχανία,

Θ. εκτιμώντας ότι αποτελούν αναπόσπαστο μέρος της κοινής πολιτικής τουρισμού, η ανάληψη πρωτοβουλιών για τη βελτίωση και εναρμόνιση των συνθηκών εργασίας, των επαγγελματικών προσόντων, την επιμόρφωση των εργαζομένων και την αύξηση της απασχόλησης, η αμοιβαία πληροφόρηση και βέλτιστη πρακτική όλων των εμπλεκομένων μερών στις τουριστικές δραστηριότητες και ο συντονισμός των εθνικών πρωτοβουλιών των κρατών μελών με στόχο την αμοιβαία προσέγγιση και αποβλέποντας στην ποιότητα της παροχής υπηρεσιών.

Ι. εκτιμώντας ότι είναι σημαντικό να επισημανθεί στο πλαίσιο αυτό το ουσιαστικό ευεργετικό αποτέλεσμα που θα έχει ένα ενιαίο ευρωπαϊκό νόμισμα στον ευρωπαϊκό τουρισμό και καλεί την Επιτροπή να εξακολουθήσει τις προσπάθειές της για την επίτευξη του σκοπού αυτού[semigr ]

ΙΑ. εκτιμώντας ότι έχει ήδη εκφράσει την προτίμησή του σχετικά με την εναλλακτική επιλογή αριθ. 4 στο ψήφισμα της 13ης Ιουλίου 1990 ((ΕΕ C 231 της 17.09.90, σελ. 234)) για τα αναγκαία μέτρα - στο πλαίσιο του Ευρωπαϊκού Έτους Τουρισμού - για την προστασία του περιβάλλοντος έναντι των καταστροφών που μπορεί να προκαλέσει ο μαζικός τουρισμός και για το λόγο αυτό η νέα αυτή διαβούλευση είναι άξια απορίας[semigr ]

ΙΒ. υπογραμμίζοντας τη σημασία της Πράσινης Βίβλου της Επιτροπής ως αξιολόγου κειμένου προβληματισμού προς την ορθή κατεύθυνση, αποτελέσαντος το έναυσμα ενός πειθαρχημένου και καρποφόρου διαλόγου μεταξύ των θεσμικών κοινοτικών οργάνων, των κρατών μελών και των εμπλεκομένων στον τουρισμό κοινωνικών φορέων.

ΙΓ. θεωρώντας ότι αυτό ωστόσο δεν μπορεί να είναι παρά το πρώτο βήμα και τονίζοντας ότι αναμένει σήμερα από την Επιτροπή να υποβάλει προτάσεις για ένα πλαίσιο κοινής πολιτικής στην αναμενόμενη Λευκή της Βίβλο[semigr ]

1. λυπάται διότι τα κράτη μέλη, παρά τις προτροπές του, δεν περιέλαβαν διατάξεις για μια κοινοτική πολιτική τουρισμού στη Συνθήκη για την Ευρωπαϊκή Ένωση[semigr ]

2. καλεί την Επιτροπή όπως, με την έκθεση που θα υποβάλει προς το Συμβούλιο σύμφωνα προς τη Δήλωση αριθ. 1 που είναι προσαρτημένη στην τελική πράξη της Συνθήκης για την Ευρωπαϊκή Ένωση, να γνωμοδοτήσει υπέρ της προσθήκης τίτλου για τη θέσπιση κοινής πολιτικής τουρισμού που θα έχει χωριστή νομική βάση στη Συνθήκη για την Ίδρυση της Ευρωπαϊκής Κοινότητας κατά την αναθεώρησή της στη Διακυβερνητική Διάσκεψη του 1996, και θα είναι βιώσιμη σεβόμενη το περιβάλλον, τον πολιτισμό, την οικονομία και τις θέσεις εργασίας των ενδιαφερομένων περιοχών, σε πλαίσιο σεβασμού της αρχής της επικουρικότητας απευθύνει έκκληση να καλύπτει η νομική αυτή βάση μερικούς περιορισμένους αλλά σημαντικούς τομείς ενεργειών[semigr ]

3. επισημαίνει ότι δεν νοείται κοινοτική πολιτική τουρισμού χωρίς την εισαγωγή ρυθμίσεων στη Συνθήκη ΕΚ για το σημαντικό και αυτοτελή κλάδο της τουριστικής βιομηχανίας, που αποτελεί μια από τις μεγαλύτερες βιομηχανίες της Ευρώπης, αναλόγων προς εκείνες που ήδη έχουν θεσμοθετηθεί σε κοινοτικό επίπεδο για άλλους, συχνά μικρότερους κλάδους της οικονομίας[semigr ]

4. φρονεί ότι μια βιώσιμη κοινοτική πολιτική τουρισμού θα πρέπει να αποβλέπει στην επίτευξη των στόχων που αναφέρονται στο άρθρο 2 της Συνθήκης ΕΚ για την Ευρωπαϊκή Ένωση, να αναπτύσσεται, σύμφωνα με την αρχή της επικουρικότητας, στον κοινοτικό και τον διεθνή τουρισμό και να αφορά:

- την εξασφάλιση της ποιότητας και της ανταγωνιστικότητας της κοινοτικής βιομηχανίας τουρισμού, στο πλαίσιο ενός συστήματος ανοικτών και ανταγωνιστικών αγορών, με την επιτάχυνση των αναγκαίων προσαρμογών ενόψει ιδίως της παγκοσμιοποίησης της αγοράς, της αυξανόμενης ανταγωνιστικότητας νέων τουριστικών τόπων σε τρίτες χώρες και της εξέλιξης της τουριστικής ζήτησης στον τομέα του διεθνούς τουρισμού[semigr ]

- τη δημιουργία ευνοϊκών συνθηκών για την ανάπτυξη των τουριστικών επιχειρήσεων, ιδίως των μικρο-μεσαίων επιχειρήσεων, όπως η εξασφάλιση της δυνατότητας τους για άμεση πρόσβαση στην αγορά, η διευκόλυνση της πρόσβασης στην «κοινωνία της πληροφόρησης», η υιοθέτηση και εφαρμογή νέων τεχνολογιών, η ενθάρρυνση νέων μορφών τουρισμού που θα βοηθήσουν να σπάσει το στερεότυπο της εποχικότητας των τουριστικών δραστηριοτήτων, κτλ[semigr ]

- την ανάληψη πρωτοβουλιών για τη βελτίωση και την εναρμόνιση των συνθηκών εργασίας,την επιμόρφωση των εργαζομένων και την τόνωση της απασχόλησης[semigr ]

- τη συνεργασία και το συντονισμό, με τρόπο διαφανή, των οργάνων και υπηρεσιών της Ευρωπαϊκής Ένωσης που δρουν στο πλαίσιο θεσμοθετημένων κοινοτικών πολιτικών, για την από κοινού, κατά ενιαίο και αποτελεσματικό τρόπο, αντιμετώπιση και επίλυση με τις καλύτερες δυνατές εγγυήσεις των προβλημάτων που αφορούν την προστασία των τουριστών καθώς και τις επιπτώσεις των τουριστικών δραστηριοτήτων στις μεταφορές, το περιβάλλον, τους υδάτινους πόρους, την κοινωνία, την πολιτιστική κληρονομία και ποικίλους κλάδους της οικονομίας[semigr ]

- τη διασύνδεση όλων των εμπλεκομένων μερών στις τουριστικές δραστηριότητες (κράτη μέλη, τοπική αυτοδιοίκηση, τρίτες χώρες, τουριστικές επιχειρήσεις, καταναλωτές, εργαζόμενοι ή ιδρύματα και οργανισμοί) για καλύτερη και έγκαιρη αμοιβαία πληροφόρηση και βέλτιστη πρακτική, προκειμένου να προωθείται η προστασία της ευρωπαϊκής φυσικής και πολιτιστικής κληρονομίας και, επομένως, να ευνοείται η πληρέστερη σύνολη σύμπραξη τουρισμού και περιφερειακής οικονομικής ανάπτυξης[semigr ]

- το συντονισμό των εθνικών πρωτοβουλιών των κρατών μελών στον τομέα του κοινοτικού και διεθνούς τουρισμού που διευκολύνει την προσπάθεια εναρμόνισης των εθνικών πολιτικών και δημιουργεί τις προϋποθέσεις ανάληψης πρόσθετων και/ή συμπληρωματικών πρωτοβουλιών σε κοινοτικό επίπεδο[semigr ]

- τη δυνατότητα σύναψης συμφωνιών μεταξύ της Ευρωπαϊκής Κοινότητας αφενός και τρίτων κρατών ή διεθνών οργανισμών αφετέρου, για θέματα που αφορούν τον διεθνή τουρισμό, σύμφωνα με τη διαδικασία του άρθρου 228 της Συνθήκης ΕΚ[semigr ]

- την ανάληψη πρωτοβουλιών για τη χρηματοδότηση μελετών, εργασιών ανακαίνισης και συντήρησης, και έργων τουριστικής υποδομής, επί τη βάσει κριτηρίων εκ των προτέρων καθορισμένων, που θα ευνοούν την ποιότητα έναντι της ποσότητας και θα αφορούν κυρίως την προστασία των περιβαλλοντικών και πολιτιστικών στοιχείων των κοινοτικών τουριστικών προορισμών[semigr ]

5. υπενθυμίζει τα προηγούμενα ψηφίσματά του και καλεί την Επιτροπή, στην προσεχή Λευκή Βίβλο περί τουρισμού, να πραγματευθεί τα ακόλουθα θέματα:

- την προστασία των ειδικών δικαιωμάτων των τουριστών, με την ευρύτερη έννοια του όρου, όπως π.χ. την καθιέρωση υποχρεωτικής ασφάλισης, αλλά και την τήρηση των υποχρεώσεών τους όσον αφορά την ασφάλεια και την προστασία του περιβάλλοντος, συμπεριλαμβανομένων των γενικών κατευθύνσεων για τη θέσπιση κώδικα συμπεριφοράς των τουριστών,

- συγκεκριμένες προτάσεις για να εξασφαλισθεί ότι η έννοια του βιώσιμου τουρισμού και της περιβαλλοντικής προστασίας θα ληφθεί υπόψη κατά τον ανακαθορισμό των στόχων, των γενικών κατευθύνσεων και της φιλοπεριβαλλοντικής διαχείρισης του τουριστικού τομέα,

- ανάλυση της επίδρασης που θα έχει στο εισόδημα και την οικονομική δραστηριότητα η εφαρμογή ειδικού συντελεστή ΦΠΑ στον τουρισμό και τις ξενοδοχειακές δραστηριότητες στο σύνολό τους, και άλλων παρόμοιων φόρων,

- την από κοινού διαφημιστική προώθηση της Ευρώπης, και ειδικότερα της Ευρωπαϊκής Ένωσης, ως τόπου προορισμού για τουρίστες από τρίτες χώρες,

- πρωτοβουλίες για τη βελτίωση και εναρμόνιση των προγραμμάτων σπουδών, των συνθηκών εργασίας και της επαγγελματικής κατάρτισης και επιμόρφωσης των εργαζομένων με στόχο τη βελτίωση των προοπτικών κινητικότητάς τους και, άρα, την αναβάθμιση των τουριστικών επαγγελμάτων και την τόνωση της απασχόλησης,

- πρωτοβουλίες για να διευκολύνεται η πρόσβαση των νέων, των ηλικιωμένων και των ατόμων με περιορισμένους οικονομικούς πόρους, με την ανάπτυξη των δυνατοτήτων του τουρισμού για νέους και άλλων μορφών κοινωνικού τουρισμού και οργανωμένων ταξιδίων για επαγγελματικούς συλλόγους,

- το ύψος της αύξησης των χρηματοδοτικών πόρων που διατίθενται για τον τομέα αυτόν στον κοινοτικό προϋπολογισμό και που προκύπτουν από την θέσπιση κοινοτικής πολιτικής τουρισμού,

6. ζητεί από την Επιτροπή να δώσει συνέχεια στο αίτημα που περιέχεται στο προαναφερθέν ψήφισμά του που ενέκρινε στις 15 Δεκεμβρίου 1994 σχετικά με τη δημιουργία ευρωπαϊκής υπηρεσίας τουρισμού και να προβεί στα σχετικά διαβήματα[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, στην Οικονομική και Κοινωνική Επιτροπή και στην Επιτροπή των Περιφερειών.